Folketing
1997-12-10

Til hr. Holger K. Nielsen vil jeg sige, at hvis alle de 10 ansøgerlande kunne blive optaget, ville det naturligvis gøre et stærkt indtryk på mig og fuldstændig ændre forudsætningerne for Enhedslistens argumentation, ingen tvivl om det. Men det projekt har de store lande jo nedlagt veto imod, og det er den diskussion, vi er inde i, for de store lande ønsker et andet projekt. De ønsker deres unionsprojekt, og derfor befinder den danske regering sig i fantasiens rige og ikke i virkeligheden og inden for de muligheder, den rummer. Det er årsagen til, at Enhedslisten arbejder på at finde en anden vej frem for et europæisk samarbejde. Så vil jeg sige til hr. Ove Fich, at hr. Ove Fich kender godt svaret, men jeg skal gentage det: Hvis det ved folkeafstemning i et østeuropæisk land besluttes, at man gerne vil være med i EU, og hvis der ikke i forbindelse med en optagelsestraktat foretages institutionelle ændringer af f.eks. stemmevægtene, vil Enhedslisten tage dette til efterretning og stemme for en ratifikation.